Батальон бата-сума әле туңырға ла уйламаған Воронеж йылғаһының һаҙлыҡлы киң туғайы аша үтте. Шуға тиклем бер кем дә винтовканан атманы. Пулялар аҙ, һәр кем уларҙы дошман менән буласаҡ алыштың иң хәтәр мәлендә генә файҙаланырға теләй ине. Етмәһә, немецҡа тейҙереүҙән бигерәк, ҡурҡытыу өсөн генә атырға тейештәр. Улар бурһыҡтар ише йәшеренгәндәр ҙә оҫта маскировкаланған окоптар, траншеялар, доттар, дзоттар эсендә беҙҙең яугирҙарҙың яҡыныраҡ килеүен көтөп яталар. Немецтың төп оборона һыҙығы ла шул тауҙар аша уҙа. Батальон немецтарҙың артиллерия уты аҫтында туғайҙы үтеп, тигеҙлеккә — ҡола яланға килеп сыҡты. Ҡасандыр бында баҫыу булған, күрәһең. Хәҙер ул ҡалдау ергә әүерелеп, үлән һабаҡтары әле лә һирәк-мирәк һерәйешеп ултыралар. Батальон уң һәм һул флангыларын оҙонайтты һәм киң фронт менән алға табан китте. Ҡарағура яланы миналанған булып сыҡты.